  ИА «Удмуртия» Майя Бывальцева Ижкарысь Первомай ёросын (Ухтомский нимо ульча,29) физкультурая но тазалыкез кыдатонъя выль огъетэз уже кутӥзы. Отын элькун, огъяросси но калыккуспо ӵошатсконъёсты ортчытъяны луоно. Со сярысь Удмуртиысь тӧролэн но кивалтэтлэн пресс-службазы ивортӥз. Кык этажъем юрт спортысь шудон амалъёслы чакламын, валтӥсез ӧр – баскетбол. Шудон залын тӧрдьы ясеньлэсь ӧнерлыко паркет вӧлдӥзы. Юртын вань кулэ тӥрлык, тренажёръёсын зал, эмъюрттэтлы висъетъёс, дӥсез воштон, гылтӥськон интыос вань. ФОК олимпи резервъя 3 номеро школае ветлӥсьёслэн дасяськон интызы луоз. Со дыре ик отын ас мылкыдъя спортэн вырисьёс но шудыны быгатозы: али 4 номеро спортшколаысь баскетболистъёслэн но гадболистъёслэн командаоссылэн тренировкаоссы ортчыло. Ӧнерлыко залын огдыре кӧня ке группаос дасяьскыны мыгато. Тулыспал кутсконын татын школа командаослэн «КЭС-баскет» чемпионатсылэн улосвыл люкетэз ортчоз. Устоез команда Удмуртилэсь данзэ федерал люкетаз утёз. Физкультурая но тазалыкез кыдатонъя огъетэз «Детский спорт» федерал ӵектос улсын пуктӥзы. Тегъёс: Спорт баскетбол Ижкар Удмуртия  